Prešovčanka Slávka sa rozhodla vo štvrtok skrášliť a vstúpila do jednej z predajní s kozmetikou.
PREŠOV. V obchode si 29-ročná žena vzala púder, riasenky, balzam na pery a pleťový krém. Tovar však nevložila do košíka, ale do vrecka kabáta a pokúšala sa z predajne odísť bez zaplatenia.
Za pokladničnou zónou ju však zadržala strážna služba.
"Spoločnosti svojím konaním spôsobila škodu za 31 eur. Za posledných 12 mesiacov sa už podobného činu dopustila. Po zadržaní bola umiestnená do cely policajného zaistenia," informovala krajská policajná hovorkyňa Jana Migaľová.
Polícia voči nej vzniesla obvinenie za prečin krádeže. Hrozí jej trest odňatia slobody až na dva roky.